КIыщокъуэ Алимрэ Кулиев Кайсынрэ я творческэ пшыхь
«Дэ къурш пшыналъэм дридамитIщ» фIэщыгъэм щIэт литературэ-музыкэ пшыхь дахэ иджыблагъэ къыщызэрагъэпэщат Жанхъуэтекъуэ къуажэм дэт ЩэнхабзэмкIэ унэм.
Пшыхьыр ягъэдэхащ «Кавказ» уэрэджыIакIуэ гупым хэт адыгэ щIалэхэм.
Пшыхьыр къызэIуаха и ужькIэ КIыщокъуэ Алимрэ Кулиев Къайсынрэ я гъащIэ гъуэгуанэм, яхэлъа хэкупсэ лъагъуныгъэм, абы пэджэж я IэдакъэщIэкIхэм къеджащ. КърихьэлIахэм ягу къагъэкIыхьащ къызыхэкIа лъэпкъым и напщIэ а лIы ахъырзэманхэр илъэс 40-м нэблагъэкIэ зэныбжьэгъугъэ яку дэлъу къызэрызэдэгъуэгурыкIуар. А тIур къэралым и жылагъуэ-политикэ, щэнхабзэ гъащIэм жыджэру хэтащ. Ахэр сыт щыгъуи ирагъэблагъэрт литературэм, щэнхабзэм и махуэхэм, юбилейхэм, дунейпсо конгрессхэм, щIэныгъэ конференцхэм, СССР-м, РСФСР-м я ТхакIуэхэм я зэгухьэныгъэхэм и пленумхэм, нэгъуэщI куэдми.
ЩIыналъэм и творческэ гупхэм а пшыхьым щагъэзэщIащ усакIуэхэм я псалъэхэр зыщIэлъ уэрэдхэр, курыт еджапIэм щIэс цIыкIухэр усэ къеджащ. Кулиев Къайсын теухуауэ епщIанэ классым щIэс хъыджэбзым и IэдакъэщIэкI усэр зэхыхьэм и гуIэфIтещIэжт.
Къыхэгъэщыпхъэщ а пшыхьыр Бахъсэн, Iуащхьэмахуэ щIыналъэхэм зэдайуэ къызэрызэрагъэпэщар.
Улымбащ Лерэ,
Бахъсэн щIыпIэ администрацэм и пресс-IуэхущIапIэм и лэжьакIуэ.
